Senko, Ján, poslanec NR SR (2014-06-26):
Ďakujem za slovo. Vážená pani predsedajúca, kolegyne, kolegovia, prerokovávanie návrhu geologického zákona, ktoré sa konalo na minulej schôdzi, otvorilo opäť aj problematiku spracovania nerastov kyanidovým lúhovaním. Opäť preto, lebo technológiu spracovania nerastov kyanidovým lúhovaním sme riešili už aj pred voľbami v roku 2010 zmenou banského zákona 3. 3. 2010. Predmetná problematika je legislatívne riešená v banskom zákone v kompetencii Ministerstva hospodárstva Slovenskej republiky. Pri rokovaní o geologickom zákone sme prisľúbili, že k tejto problematike sa vrátime a samostatne otvoríme banský zákon. Aj z toho dôvodu, aby sme nekonali unáhlene a zvážili navrhované riešenia tak, aby sme problematike pri riešení v reálnom živote pomohli. Dnes predkladaný poslanecký návrh na zmenu banského zákona je iniciatívou členov poslaneckého klubu strany SMER – sociálna demokracia, naplnením sľubu a reakciou na iniciatívy samospráv dotknutých ťažbou nerastov, kde sa uvažuje so spracovaním týchto nerastov metódou kyanidového lúhovania, ako aj reakciou na občianske iniciatívy, ktoré vznikli na Podpoľaní a v Kremnici. Tie sú predovšetkým proti spracovaniu rúd s použitím technológie kyanidového lúhovania a sú za zapojenie verejnosti do rozhodovacích procesov dotýkajúcich sa závažných dopadov na životné prostredie. Podľa nášho názoru tento nami predkladaný návrh tieto požiadavky napĺňa. Myslíme si, že spracovanie, úprava alebo zušľachťovanie nerastov technológiou kyanidového lúhovania, ako aj umiestňovanie skládok, úložísk alebo odkalísk z odpadov zo spracovania, úpravy alebo zušľachťovania nerastov technológiou kyanidového lúhovania predstavuje činnosť s výrazným zásahom do práva na priaznivé životné prostredie a potenciálne ho môže ohroziť a poškodiť a tiež predstavuje potenciálny zásah do zdravia populácie. Predložený návrh zákona preto v súlade s pozitívnym záväzkom štátu na úseku sociálnych práv a práva na priaznivé životné prostredie zavádza zákonný zákaz spracovania, zušľachťovania nerastov technológiou kyanidového lúhovania, ako aj umiestňovania skládok, úložísk alebo odkalísk z odpadov zo spracovania, úpravy alebo zušľachťovania nerastov technológiou kyanidového lúhovania. Vyhradené nerasty ako súčasť nerastného bohatstva sú podľa Ústavy Slovenskej republiky vo vlastníctve Slovenskej republiky. Slovenská republika preto môže rozhodnúť o tom, ako s týmto svojím vlastníctvom naloží vrátane rozhodnutia Národnej rady Slovenskej republiky ako najvyššieho zastupiteľského orgánu Slovenskej republiky vyjadrenom vo forme zákona, že spracovanie, úprava, alebo zušľachťovanie nerastov v technológii kyanidového lúhovania, ako aj umiestňovania skládok, úložísk alebo odkalísk odpadov zo spracovania, úpravy alebo zušľachťovania nerastov technológiou kyanidového lúhovania bude zakázané. Národná rada Slovenskej republiky môže tiež zákonom rozhodnúť o tom, že umožní, aby tento zákaz za určitých okolností neplatil. Navrhuje sa, aby tou okolnosťou bolo súhlasné miestne referendum obyvateľom všetkých dotknutých obcí. Predložený návrh zákona vychádza tiež z princípu rešpektovania a podporovania komunálnej demokracie, reprezentovanej miestnym referendom, ktoré predstavuje priame rozhodovanie obyvateľov obce s najvyššou legitimitou. Kladný výsledok miestneho referenda v každej dotknutej obci predstavuje jediný zákonný prostriedok ako prekonať tento zákaz. V záujme toho, aby bolo garantované právo obyvateľov v ich obci rozhodnúť o vyslovení súhlasu so spracovaním nerastov technológiou kyanidového lúhovania sa tiež navrhuje úprava tohto referenda ako obligatórneho. Návrh zákona vychádza preto z konštrukcie, že žiadateľ o vydanie povolenia Ministerstva životného prostredia Slovenskej republiky na použitie technológie kyanidového lúhovania pred podaním žiadosti na Ministerstvo životného prostredia Slovenskej republiky podá každej dotknutej obci návrh na uskutočnenie miestneho referenda o vyslovenie súhlasu na spracovanie, úpravu alebo zušľachťovanie nerastov technológiou kyanidového lúhovania ,ako aj umiestňovania skládok, ložísk, alebo odkalísk odpadov zo spracovania touto technológiou. Za dotknutú sa považuje každá obec v katastrálnom území, v ktorej sa navrhuje na spracovanie, úpravu alebo umiestnenie skládky alebo úložiska zo spracovania touto technológiou. Obecné zastupiteľstvo na základe návrhu žiadateľa o vydanie povolenia Ministerstva životného prostredia Slovenskej republiky na použitie technológie kyanidového lúhovania vyhlási miestne referendum o vyslovení súhlasu so spracovaním nerastov technikou kyanidového lúhovania a toto sa uskutoční v lehotách stanovených v súlade s § 11a zákona Slovenskej národnej rady z roku, č. 369/1990 Zb. o obecnom zriadení. Ak obyvatelia obce v platnom miestnom referende nevyslovia súhlas s navrhovanou technológiou alebo ak miestne referendum nebude platné, teda ak nebude jeho výsledok mať platné pozitívne rozhodnutie, žiadateľ nebude môcť podať návrh o vydanie povolenia Ministerstva životného prostredia Slovenskej republiky na použitie technológie kyanidového lúhovania. Ak by to tak urobil, ministerstvo konanie o jeho žiadosti preruší a vyzve ho na doplnenie tejto chýbajúcej náležitosti, inak konanie zastaví. Ak bude mať žiadateľ platný výsledok miestneho referenda z každej dotknutej obce v konaní, ministerstvo životného prostredia bude pokračovať v konaní podľa príslušných ustanovení zákona č. 44/1988 Zb. o ochrane a využití nerastného bohatstva v znení neskorších predpisov. Návrh je v súlade s Ústavou Slovenskej republiky, s ústavnými zákonmi a s medzinárodnými zmluvami, ktorým je Slovenská republika viazaná. Obraciam sa na vás za skupinu predkladateľov s požiadavkou na podporu tohto návrhu a zákona a o jeho prerokovanie v druhom čítaní. Ďakujem za pozornosť.